Soldate se ontplooiing ‘sal ’n verrassingselement hê’ | Netwerk24
Deur Jan Gerber, News24 17 Julie 2019 20:00
Gemeenskappe op die bendegeteisterde Kaapse Vlakte wag sedert Donderdag dat die weermag opdaag in die tien woonbuurte soos vroeër deur Bheki Cele, minister van polisie, aangekondig is.
News24 het vroeër vandeesweek berig dat die ontplooiing egter vertraag word deur gereedheidsopleiding vir die troepe asook belangrike papierwerk wat afgehandel moet word.
Nou het die minister van verdediging, Nosiviwe Mapisa-Nqakula, egter nóg ’n rede vir die vertraging verskaf.
“Dis altyd beter om ’n verrassingselement te hê,” het sy op ’n inligtingsessie voor haar begrotingsrede in die parlement gesê.
Sy het toegegee dat die weermag nie opgelei is om skares te beheer nie, maar het gesê die weermag kan ’n rol speel om die situasie te stabiliseer. Die bendes wat die gebied “regeer”, ondermyn die staat se gesag, het sy gesê.
“Dit is gepas dat die opperbevelhebber (pres. Cyril Ramaphosa) die weermag ontplooi het.”
Sy het gesê hulle verwag nie dat oormatige geweld ingespan sal word nie, en hoop nie dat die soldate uitgedaag gaan word om op “ ’n sekere manier” te reageer nie.
Die weermag het Dinsdag bevestig dat sy ontplooiing beslis voortgaan, en dat vir die afhandeling van die dokumentasie vir die ontplooiing gewag word, het SAFM berig.
Meer oor: Nosiviwe Mapisa-Nqakula | Kaapstad | Kaapse Vlakte | Bendegeweld | Weermag-Ontplooiing